****

*Enfliyans Fondatè yo: SS.7.CG.1.1*

***Anfliyans Antikite ak Relijyon yo***

**LEKTI #3**

Non: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dat: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***SS.7.CG.1.1 Eksplikasyon pou Kritè Referans 3****:* Elèv yo pral konpare ak diferansye prensip demokratik yo nan Lagrès nan tan antikite ak Wòm nan tan antikite avèk sila yo ki nan Etazini.

Sivilizasyon yo tankou Lagrès nan tan antikite ak Wòm nan tan antikite te pase anba divès gouvènman pandan egzisans yo. Te gen wa yo ki te konn gouvène tankou **tiran**, yo te pwomouvwa aristokrasi ak oligachi kòm demokrasi, epi evantyèlman, yo te vin kreye demokrasi dirèk ak demokrasi reprezantativ, ke yo konn rele tou yon **repiblik**. Lagrès nan tan antikite te bèso demokrasi epi sa te rive fèt grasa fòmasyon eta site yo tankou Atèn. Atèn te premye vil ki te kreye yon nouvo fòm gouvènman ki rele demokrasi dirèk, ki pèmèt sitwayen yo vote dirèkteman sou pwojè lwa ak lejislasyon Asanble a te pwomilge yo epi ede pran desizyon jidisyè yo. Anplis, Atèn te kreye yon konstitisyon, oswa yon seri lwa ki ekri, ki te dekri nouvo estrikti gouvènman yo a.

Apre yo te sibi anba joug yon wa tiranik, Sena a ki te an favè konsèp repiblikanis lan, te transfòme Wòm nan tan antikite vin tounen Repiblik womèn lan. Antanke yon repiblik, Wòm te entegre konsèp **kontwòl ak ekilib** ak **separasyon pouvwa yo** nan estrikti gouvènman yo a, sa ki te kreye twa branch apa: sena a, asanble lejislatif yo, ak majistra egzekitif yo. Repiblik womèn lan, menm jan ak Atèn, te kreye yon konstitisyon ki te dekri nouvo estrikti gouvènman yo a epi li ta sèvi kòm yon kòd lejislatif ki ekri k ap asire **primote lalwa**.

Etazini te enfize kontribisyon demokratik sa yo ki soti nan Lagrès nan tan antikite ak Wòm nan tan antikite nan anpil nan prensip ak dokiman fondatè li yo. Etazini, tankou Wòm, gen yon fòm gouvènman repibliken, ki gen aspè demokrasi dirèk yo ki te pratike nan Atèn. Konstitisyon Etazini an dekri kòman yo pral itilize separasyon pouvwa yo pou estriktire gouvènm an pou kreye twa branch gouvènman yo: **branch lejislatif** la pou kreye lwa yo, **branch egzekitif** la pou fè respekte lwa yo, ak **branch jidisyè** a pou entèprete lwa yo. Nan chak branch gouvènman an, yon sistèm kontwòl ak ekilib limite pouvwa yo epi anpeche yo vin twò puisan. Branch lejislatif la sanble ak asanble yo ki te egziste nan Atèn, Espat, ak Wòm, epi li ka kreye pwojè lwa yo ki ka vin lwa yo. Branch egzekitif la ak branch jidisyè a sanble ak kèk pouvwa yo ki te egziste nan Lagrès nan tan antikite ak nan Wòm nan tan antikite tou, tankou pouvwa pou nonmen jeneral lame yo ak yon tribinal siprèm pou pran desizyon jidisyè yo.

Pou fini, patisipasyon sivik te evidan tou nan Lagrès nan tan antikite ak nan Wòm nan tan antikite. Atèn te otorize sitwayen yo ranpli fonksyon jiri yo, Espat te egzije pou tout gason sèvi nan lame espatyat la, epi Wòm te fè sèvi tankou jij pou tranche pwosè lajistis yon devwa sitwayen. Etazini te enfize aspè patisipasyon sivik yo nan gouvènman li an. Sitwayen yo genyen **devwa sivik yo** oblije ranpli tankou sèvi kòm jiri, ak **responsablite sivik** volontè ki kontribiye nan byen kolektif, tankou vote.

**devwa sivik** - yon bagay yon moun oblije fè; yon aksyon gouvènman egzije oswa entèdi

**responsablite sivik** - yon bagay yon moun ta dwe fè; aktivite ochwa yo pou anganje avèk oswa pou gouvènman

**kontwòl ak ekilib** - yon prensip gouvènman federal la, dapre Konstitisyon Etazini an, ki otorize chak branch nan gouvènman an limite pouvwa lòt branch yo

**branch lejislatif** - branch gouvènman an ki kreye lwa yo

**branch egzekitif** - branch gouvènman an ki fè respekte lwa yo branch lejislatif la te pwomilge

**branch jidisyè** - branch gouvènman an ki entèprete lwa yo branch lejislatif la te pwomilge

**repiblik** - yon fòm gouvènman kote pèp la eli reprezantan yo pou pwomilge lwa yo pou yo

**primote lalwa** - lide ki di ke moun k ap gouvène yo dwe respekte lwa yo; pèsòn pa pi wo pase lalwa

**separasyon pouvwa yo** - estrikti gouvènman federal la, dapre Konstitisyon Etazini an, ki òganize twa branch yo avèk pwòp pouvwa ak responsabilite distenk pa yo

**tiran** - yon sèl dirijan ki posede ak abize pouvwa absoli gouvènman an